
2015 m. kovo 25 d. pranešimas VIR​​​​​​
Europos reikalų komitetas pritarė 2015 m. Nacionalinės reformų darbotvarkės projektui
Šios dienos posėdyje Seimo Europos reikalų komitetas, išklausęs ministerijų pateiktą informaciją, pritarė Nacionalinės struktūrinių reformų darbotvarkės (toliau – darbotvarkė) projektui. 

Darbotvarkėje prognozuojamas tolimesnis Lietuvos ekonomikos augimas. Įvertinus pasikeitusias išorinės aplinkos prielaidas  2015 metais Lietuvos ekonomikos plėtra sulėtės iki 2,5 procento. Tačiau sustiprėjusi  užsienio paklausa ir palanki Europos Sąjungos mastu vykdoma pinigų politika nuo 2016 metų sąlygos nuoseklų ekonomikos  augimą: 2016 m.  BVP išaugs 3,2 procento, 2017 m. – 3,5 procento, 2018 m. – 3,9 procento. Darbotvarkėje taip pat prognozuojama, kad dėl smunkančių energijos prekių kainų vidutinė metinė infliacija Lietuvoje bus neigiama ir sudarys 0,4 procento. 2016 metais, laipsniškai atsigaunant energijos prekių kainoms, stiprėjant paklausai ir kylant kainų lygiui pagrindinėje Lietuvos eksporto rinkoje  – Europos Sąjungoje, vidutinė metinė infliacija sudarys 1,7 procento. 2017–2018 metais, atsižvelgiant į prielaidą dėl stabilių energijos prekių kainų, numatomas nuosaikus infliacijos spartėjimas, lydimas didėjančios darbo jėgos paklausos ir darbo užmokesčio augimo tendencijų.

2015 m. Nacionalinė reformų darbotvarkė apibendrina svarbiausias vykdomas ir planuojamas struktūrines reformas siekiant kiekybinių strategijos „Europa 2020“ tikslų, įgyvendinant Tarybos rekomendaciją „Dėl 2014 m. Lietuvos nacionalinės reformų programos ir dėl Tarybos nuomonės dėl atnaujintos 2012–2016 m. Lietuvos konvergencijos programos“. Rengiant dokumentą, taip pat atsižvelgta į Lietuvos pažangos strategiją „Lietuva 2030“. Planuojant naujas priemones struktūrinių reformų srityje, įvertinti ir EK pasiūlymai ES valstybėms narėms pateikti komunikate „2015 m. Metinė augimo apžvalga“.

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





[image: image2.jpg]PRIES 25 METUS ATKURTA LIETUVOS NEPRIKLAUSOMYBE * ETNOGRAFINIY REGIONY METAI * MYKOLO OGINSKIO METAI



